‘Muthambi moet SAUK se appèlaansoek verduidelik’Hlaudi Motsoeneng. Foto: Catherine Rice/ANA Die parlement se portefeuljekomitee oor kommunikasie eis antwoorde oor die SAUK se aansoek om verlof tot appèl teen ŉ Wes-Kaapse hooggeregshof-uitspraak wat Hlaudi Motsoeneng se aanstelling as groepshoof van korporatiewe sake by die openbare uitsaaier as onwettig verklaar het. Die komitee het in ŉ verklaring gesê Faith Muthambi, minister van kommunikasie, moet antwoord hoekom die openbare uitsaaier besluit het om teen die uitspraak te appelleer. Volgens die komitee het hulle gehoop dat die duur en uitgerekte regsgeding nou uiteindelik afgesluit is en glo die komiteelede dat die kwessie nou agtergelaat moet word. “Humphrey Maxegwana, die komiteevoorsitter, het gesê die komitee sal versoek dat [Muthambi] hulle kom toespreek oor die redes agter die appèlaansoek,” lui die verklaring. Die SAUK het tans nie ŉ raad nie nadat verskeie raadslede verlede jaar bedank het. Die voormalige raadsvoorsitter, Mbulaheni Maguvhe, het aanvanklik geweier om te bedank en het LP’s boelies genoem, maar het uiteindelik die aftog geblaas en ook bedank. Faith Muthambi. Foto: GCIS Die kommunikasiekomitee, wat opdrag gegee is om ŉ tydelike raad van vyf lede aan te stel, is nie gelukkig met die SAUK se jongste poging om Motsoeneng terug by die SAUK te kry nie. Die hof het verlede jaar bevind dat Motsoeneng onbevoeg is om enige posisie by die openbare uitsaaier te beklee totdat ŉ verdoemende verslag deur die openbare uitsaaier ter syde gestel is of ŉ nuwe dissiplinêre verhoor hom van enige oortreding vrygespreek het. LP’s wil hê die hofuitspraak moet nou toegepas word. “Maxegwana het beklemtoon in die afwesigheid van ŉ nie-uitvoerende raad by die SAUK sal dit vir die komitee interessant wees om by die minister, as aandeelhouerverteenwoordiger, te hoor hoekom die SAUK dit moeilik vind om die hofuitspraak toe te pas.” Muthambi en die SAUK moet albei reageer op die verdoemende verslag van ŉ parlementêre ad hoc-komitee wat die sake van die SAUK ondersoek. Lees alle vorige berigte oor die SAUK op Maroela Media.